Document ID: 31996R1461

A Bizottság 1461/96/EK rendelete
(1996. július 25.)
a Lengyelországból, Romániából, Bulgáriából, a Cseh Köztársaságból és a Szlovák Köztársaságból származó, a 3448/93/EK tanácsi rendelet mellékletében felsorolt mezőgazdasági termékek feldolgozásával előállított egyes árucikkek behozatala vonatkozásában megnyitott vámkontingensekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [1] és különösen annak 7. cikke (2) bekezdésére,
mivel a 3238/94/EK rendeletet [2] módosító 478/96/EK bizottsági rendelet [3] a Lengyelországból, Romániából, Bulgáriából, a Cseh Köztársaságból és a Szlovák Köztársaságból származó, a 3448/93/EK tanácsi rendelet mellékletében felsorolt mezőgazdasági termékek feldolgozásával előállított olyan árucikkek behozatalára alkalmazandó vámkontingenseket nyitott meg, amelyek mezőgazdasági összetevőjük tekintetében csökkentésre jogosultak;
mivel az 1460/96/EK bizottsági rendelet [4] részletes szabályokat állapít meg a mezőgazdasági termékek feldolgozásával előállított egyes árucikkekre alkalmazandó, a 3448/93/EK rendelet 7. cikkében előírt preferenciális kereskedelmi rendszer végrehajtásáról; mivel az említett rendelet hatályon kívül helyezi a 3238/94/EK rendeletet és az 1294/94/EK bizottsági rendeletet [5], és azok helyébe lép, de nem nyit meg vámkontingenseket;
mivel a 478/96/EK rendelettel megnyitott kontingenseket ezért külön jogszabályokkal kell fenntartani;
mivel az e rendeletben foglalt intézkedések összhangban vannak a II. mellékletben nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
A 478/96/EK rendelet I., II., III., IV. és V. mellékletében felsorolt, Lengyelországból, Romániából, Bulgáriából, a Cseh Köztársaságból és a Szlovák Köztársaságból származó árucikkek 1996. január 1-jétől december 31-ig az éves kontingensek határain belül csökkentett mezőgazdasági összetevők és az említett mellékletekben foglalt feltételek hatálya alá tartoznak.
2. cikk
Az 19019091 KN-kód alá tartozó, és a mezőgazdasági összetevő tekintetében csökkentésre jogosult árucikkek behozatalához a következő számokat kell hozzárendelni:
- 09.5467 a Bulgáriából származó árucikkekre,
- 09.5227 a Magyarországról származó árucikkekre,
- 09.5417 a Cseh Köztársaságból származó árucikkekre,
- 09.5417 a Szlovák Köztársaságból származó árucikkekre.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Rendelkezéseit 1996. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. július 25-én.

Labels: 3
17
18